秋暮山中懷李端公益
作者：鮑溶
朝代：唐

paragraphs: 舊事與日遠，秋花仍舊香。
前年繡衣客，此節過此堂。
侍臣不自高，笑脫繡衣裳。
眠雲有餘態，入鳥不亂行。
我恐雲嵐色，損君鞍馬光。
君言此何言，且共覆前觴。
古人重一笑，買日輕金裝。
日盡秉燭遊，千年不能忘。
君言此何言，明日皆異鄉。
明日非今日，山下道路長。
一從山下來，天地再炎涼。
此中會難得，夢君馬玄黃。